Worcester F 80 Distinctiones

193 Penitentia Circa penitenciam videamus

Penitentia.[[1]](#footnote-1) Circa penitenciam videamus motiuum et modum. Motiuum est vt penitentia agatur. Modus vt bene agatur.

¶ Mouet autem ad penitendum. Primo, tempus ad hoc impensum quod transit, sicut medicina non valet ergo post mortem. Nam vnumquodque plus valet in suo tempore quam extra. Sic penitencia valet modo non post, Apo. 2[:21]: Dedit ei *tempus ut pœnitentiam ageret*: *et* noluit. In fine querent cum diuite epilone, Luc. 16[:21]: Et non inuenient sicut nec dampnati, Sap. 5[:10-11].

¶ Secundo, locus in quo habitamus qui ad hoc congruit. Nam pugil dum est in campo pugne non intendit nauigare, sed omnis locus aptus est ad penitenciam. Quia in seculo, in claustro, in eremo. Ideo nullus excusatur a penitencia, Job 24[:23]: *Deus dedit ei locum pœnitentiæ, et* ipse *abutitur eo* *in superbiam*. Vere magna et superbia abusio quando fur sepe liberatus non desistit a malicia, Sap. 12[:8]: *Hiis tamquam hominibus pepercisti*, etc. Huic est quod tandem fur capitur et suspenditur sine redempcione, Heb. 12[:17]: *Non invenit* Esau *locum pœnitentiæ*, *quamquam cum lacrimis,* etc.

¶ Tercio, fructus multiplex inde proueniens si mercator grauia sustinent pro modico lucro, miles pro honore terreno, multo magis debet quis

/fol. 283va/

agere pro comodo eterno. Nam penitencia iudicem dampnandum reuocat, vitam eternam impetrat. De primo dicitur, [2] Paral. 7[:14]: Si *poenitentiam* egeris *a viis pessimis, ero*, etc. De secundo dicitur, Matt. [3:7]: Genimina *viperarum*, *quis* ostendit *vobis fugere a ventura ira*? Facite dignos fructus penitencie. Pro tercio, dicitur Matt. [3:2]: *Agite pœnitentiam: appropinquavit enim regnum cælorum*.

¶ Quarto, mouet ad penitendum documentum doctorum. Cuilibet enim in sua arte credenda est, sed penitentiam consulit ille qui probior est in lege nature, Job 21[:2]: *Audite, queso* sermonem meum*, et agite pœnitentiam*. Item, probior in lege scripta qui est Moyses, Leu. 5[:17]: *Anima que intellexerit* peccatum, scilicet, agat penitentiam. Item peccator in lege gratie, scilicet, *Petrus*, Act. 2[:38], *Poenitentiam agite*.

¶ Item, inter vtramque legem, peccator scilicet, *Johannes Baptista*, Matt. 3[:1-2]: *Penitentiam agite*. Propter ista quasi adiuranda dicit Jer. 8[:6]: *Nullus* *est qui agat pœnitentiam super peccato suo, dicens: Quid feci*? Quinto, exemplum sanctorum ut Ade, Niniuitarum, Magdalene, Petri, Job. Et secundum Philosophum Quod eligit vir bonus et sapiens, hoc potissime eligendum est, Job 42[:5]: *Auditu auris audivi te*, etc. Sexto, incomodum penitencium quod est multiplex. Nam talis contempnit gratiam, Rom. 2[:4]: *An diuicias bonitatis eius, contempnis,* etc. Secundo incurrit misericordiam, Apo. [2:22]:

¶ *In tribulatione maxima erunt, nisi penitentiam egerint*. Tercio expectat contra se sentenciam sicut latro partans furum, Rom. 2[:5]: *Secundum duritiam tuam, et cor impenitens,* thesaurizans *tibi,* etc. Quarto vendicat sibi iehennam sicut domus vetusta nec reparata minatur ruinam, Luc. 13[:3]: *Dico vobis, nisi penitentiam* egeritis amittitis gloriam. Sicut contumax excomunicatus ecclesiam, Apo. 2[:5]: *Memor esto*. *Vnde excideris et age penitentiam*. Vide ergo peccator iuxta te, graciam quam contempnis, intra misericordiam quam incurris, contra te sentenciam quam exspectas, vltra te gehennam ad quam proprias, supra te gloriam quam amittis. Etiam age penitentiam vt euadas.

¶ Modus autem penitentie est quod sit interna, quasi emplastrum positum super radicem morbi quod est contra hypocritas qui scindunt vestimenta et non corda, [2] Cor. 7[:10]: Qui *enim secundum Deum tristia est, penitentiam in salutem stabilem operatur.*

¶ Secundo quod sit integra qui enim odit peccatum propter se odit omne

/fol. 283vb/

peccatum. Nam vngerfe pedem et abscindedre pedem non placeret, Ezech. 18[:30]: *Conuertimini, et agite penitentiam ab omnibus*, etc.

¶ Tercio quod sit discreta secundum quantitatem culpe. Sit quantitas penitentie Luc. 3[:8]: *Facite dignos fructus penitentie. Glossa*, secundum quantitatem culpe.

¶ Quarto quod sit deuota et accusatoria, Judith 8[:14]: *Peniteamus, et indulgenciam eius fusis lacrimis postulemus*.

¶ Quinto quod sit festina, sicut lapsus in lutum festiniat surgere, vulneratus ferrum educere, [1] Esdr. 10[:2-3]: *Si nunc est penitentia* *in Israel super hoc percutiamus fedus cum Domino.*

¶ Sexto quod sit continua ne grauius recidiuemus.

1. Penitentia ] Lambeth begins this chapter: Sirca penitenciam videamus… with the “S” capitalized. [↑](#footnote-ref-1)